**A VIRRINEDDA**  
  
Accattari vurria na virrinedda  
di notti la to porta a spirtusari  
e vidiri gioia mia quantu si bedda  
quannu ti spogghi prima di curcari  
ma temu ca nun fussi accussì bedda  
ca l'occhi nun m'avissiru a 'nnurbari  
lassa la porta misa a spaccatedda  
ca ju stanotti ti vegnu a truvari  
  
E na varcuzza banneri banneri  
sta Dia d'amuri ni vinni a ppurtari  
ridianu tutti li cilesti sferi  
trimavanu li specchi di lu mari  
binidittu lu Diu ca ti manteni  
c'accussì bedda ti vosi furmari  
spampinanu li ciuri unn'è ca veni  
l'arìu tribbulatu fa' sirinari  
  
Avia li trizzi di na Maddalena  
'ntesta si miritava na curuna  
ni la to casa non ci sta lumera  
lu lustru lu fa' tu stidda diana  
catina ca mi teni 'ncatinatu  
catina ca 'ncatini l'arma mia  
beni ti vogghiu cchiù di lu me ciatu  
accussì cridu ca vo' bbeni a mia.